b"\n_START_ARTICLE_\nHenri Cochet\n_START_SECTION_\nBiografia\n_START_PARAGRAPH_\nVa n\xc3\xa9ixer el 14 de desembre de 1901 a la ciutat de Villeurbanne, poblaci\xc3\xb3 situada al departament del Roine (Roine-Alps), fill de Gustave Cochet i Antoinette Gailleton. Gr\xc3\xa0cies al fet que el seu pare treballava com a encarregat de la gespa al club de tennis de Li\xc3\xb3, Henri va entrar en contacte amb el tennis de ben aviat, primer a comen\xc3\xa7ar a treballar com a recullapilotes i llavors ja va poder jugar-hi amb la seva germana Aim\xc3\xa9e. El primer entrenador que va tenir fou Georges Cozon, propietari del club de tennis que es va oferir en veure el talent que tenia Henri._NEWLINE_Cochet es va casar amb Germaine Desthieux el 16 d'abril de 1926. A part del tennis es va interessar per altres esports com per exemple l'hoquei sobre gel, i tamb\xc3\xa9 va obrir una botiga de material esportiu a Par\xc3\xads. Fou guardonat l'any 1951 amb la distinci\xc3\xb3 Legi\xc3\xb3 d'Honor pels seus m\xc3\xa8rits esportius._NEWLINE_Va morir l'1 d'abril de 1987 a la seva resid\xc3\xa8ncia de Saint-Germain-en-Laye, poblaci\xc3\xb3 situada al departament d'Yvelines (Illa de Fran\xc3\xa7a).\n_START_SECTION_\nCarrera esportiva\n_START_PARAGRAPH_\nVa iniciar la pr\xc3\xa0ctica del tennis des de ben jove, i inici\xc3\xa0 la competici\xc3\xb3 com a tennista amateur l'any 1920. Va debutar l'any 1922 i va guanyar tots els grans torneigs amateurs que va disputar, tan en categoria individual com en dobles fent parella amb Jean Borotra, amb qui va mantenir una gran rivalitat. Entre aquests destaquen el World Hard Court Championships i el Championnat de France derrotant el seu compatriota Jean Samazeuilh. Aquests resultats li van obrir la porta a l'equip franc\xc3\xa8s de Copa Davis malgrat no aconseguir bons resultats._NEWLINE_En el 1924 va participar en els Jocs Ol\xc3\xadmpics de Par\xc3\xads aconseguint dues medalles d'argent, en categoria individual fou derrotat per l'estatundienc Vincent Richards en cinc sets, i en dobles fou derrotat junt a Jacques Brugnon per Francis Hunter i Richards novament._NEWLINE_Degut a diverses lesions i afers empresarials es va perdre pr\xc3\xa0cticament tota la temporada 1925. Aprofitant la seva abs\xc3\xa8ncia va apar\xc3\xa8ixer el tennista francesos Ren\xc3\xa9 Lacoste, que junt amb Cochet, Borotra i Brugnon es van convertir en els grans dominadors del tennis mundial, i foren batejats amb el sobrenom de Les Quatre Mousquetaires, en refer\xc3\xa8ncia al cl\xc3\xa0ssic Els tres mosqueters d'Alexandre Dumas. La primera mostra es va produir durant el 1926. Cochet es va imposar al Championnat de France, mentre que Borotra a Wimbledon, i Lacoste al U.S. National Championships, on tres d'ells es van plantar a semifinals i per primera vegada guanyava un tennista estranger des de Lawrence Doherty (1903). La millor temporada de Cochet fou l'any 1928, en el qual es va imposar en el Roland Garros i en el U.S. National Championships mentre que fou finalista a Wimbledon._NEWLINE_Fins aquesta \xc3\xa8poca, les Illes Brit\xc3\xa0niques, els Estats Units i Austral\xc3\xa0sia s'havien repartit tots els t\xc3\xadtols de la Copa Davis, per\xc3\xb2 gr\xc3\xa0cies a aquesta generaci\xc3\xb3 de tennistes, Fran\xc3\xa7a va comen\xc3\xa7ar a entrar en joc. Despr\xc3\xa9s de ser finalistes en tres ocasions consecutives, finalment van arribar a la gl\xc3\xb2ria l'any 1927. No fou la flor d'un dia, ja que l'equip franc\xc3\xa8s va aconseguir el t\xc3\xadtol en sis anys consecutius (1927-1932), totes elles contra els Estats Units a excepci\xc3\xb3 d'una._NEWLINE_En el Roland Garros aconseguiria la vict\xc3\xb2ria individual en les edicions de 1922, 1926, 1928, 1930 i 1932, a banda de tres m\xc3\xa9s en dobles masculins (1927, 1930 i 1932) aix\xc3\xad com dues vict\xc3\xb2ries en dobles mixtos (1928 i 1929). L'any 1930 va apostar per una temporada molt m\xc3\xa9s relaxada, centrat nom\xc3\xa9s en competicions de dobles masculins i de dobles mixtos amb comptades excepcions per torneigs individuals. D'altra banda, va comen\xc3\xa7ar a fer d'entrenador de tennis infantil volunt\xc3\xa0riament a Par\xc3\xads, generalment els diumenges. Al llarg de la seva carrera tamb\xc3\xa9 guany\xc3\xa0 en dues ocasions el torneig de Wimbledon en la categoria individual (1927 i 1929) i dues en dobles masculins (1926 i 1928); i una vegada la categoria individual de l'Open dels Estats Units (1928) i una de dobles mixtos (1927). Aix\xc3\xad mateix destaquen la vict\xc3\xb2ria que aconsegu\xc3\xad al World Hard Court Championships (1922) i al World Covered Court Championships (1922 i 1923), al Championnat International de France Professionnel (1936); al Masters de Montecarlo (1928, 1929 i 1931); i al Torneig de Los Angeles (1928)."